
finanţe şi bănci

Bucureşti,   15.10.2002 

Nr. 492

AVIZ

asupra propunerii legislative privind administrarea şi exploatarea căilor ferate române
Cu adresa nr. 302 din 7 octombrie 2002, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind administrarea şi exploatarea căilor ferate române.
In urma examinării, în şedinţa din data de 15 octombrie 2002, Comisia, cu unanimitate de voturi, a hotărât respingerea din următoarele considerente:

Revenirea la vechea structură a căilor ferate române ar contraveni principiilor economiei de piaţă şi  Directivelor Comunităţii Europene, potrivit cărora gestionarul infrastructurii feroviare trebuie să fie separat structural de operatorii de transport feroviar de marfă şi călători.

Propunerea încalcă atât obiectivele structurale stabilite în cadrul Aranjamentului stand-by dintre România şi Fondul Monetar Internaţional, aprobat prin Ordonanţa de urgenţă a Guvernului nr. 147/2001, cât şi de HG nr. 455/2001 privind aprobarea Planului de acţiune al Programului de guvernare pe perioada 2001 – 2004, conform căreia în perioada 2001 – 2004 trebuie susţinută concurenţa prin dezvoltarea pieţei transportului feroviar, în vederea creşterii eficienţei şi calităţii serviciilor.

Referitor la Normele privind repartizarea capacităţilor de infrastructură feroviare, prevăzute în anexa la propunerea legislativă, precizăm că, aşa cum rezultă şi din titlu, aceste au un obiect de reglementare distinct de propunerea respectivă şi nu este clar în ce scop au fost preluate, incomplet, din Ordonanţa Guvernului nr. 133/2000 privind repartizarea capacităţilor de infrastructură feroviară, aprobată cu modificări prin Legea nr. 127/2002, ordonanţă care se propune spre abrogare prin aceeaşi propunere legislativă.

Având în vedere obiectul distinct de reglementare, referitor la repartizarea capacităţilor de infrastructură feroviară, aceste dispoziţii trebuie să rămână, în continuare, reglementate prin Ordonanţa Guvernului nr. 133/2000.

PREŞEDINTE,

Prof. dr. Florin Georgescu
SECRETAR,

Dr. Daniel Ionescu

